  Анжелика Тихонова корреспондент Вуоно арняе, 8-тӥ пӧсьтолэзе, Удмуртиын «ИнстаЧеберай» марафон ужзэ мытоз. Вожвылъяськон Instagram но «ВКонтакте» мерлыко вотэсъёсын ортчоз. Со сярысь ивортодэтъя «Удмуртия» агентстволэн корреспондентэзлы «ИнстаЧеберай» площадкалэн координаторез Анастасия Пушкина вераз. Марафон кык арня ӵоже кыстӥськоз. Со улсын ужрадэ пыриськись нылъёслы 4-5 быдэстоно ужъёс сётозы. Со ужъёссэс соос мерлыко вотэсъёсысь ас бамъёсазы поттоно луозы. Куинь нунал сётӥськоз сое быдэстыны. Арня ӵоже нырысетӥ люкетэз ортчоз. Нырысетӥ блокез шуом. Кык задание луоз. Со кык заданиосъя ми кӧня ке кузьымъёс кузьмалом ини Анастасия Пушкина, «Инстачеберай» площадкалэн координаторезУдмурт нылъёслы пӧртэм ужъёс гожтыны ӵектозы. Но ваньзэсты соосты гурт тема огазеялоз. Удмуртлык, сямъёс сярысь луоз, гурт улонэз шараялом. <…> Пыриськыны быгатозы городын но, гуртын но улӥсь нылашъёс. Соос городын кемалась уло ни ке но, гуртэ вуыло ук. Ӵыжы-выжыоссы доры вуыло, яке воксё но отын вордӥськемын. Удмурт ныллэн гуртэн герӟетъёсыз котьку но возисько. Мед со шараяськоз Анастасия Пушкина, «Инстачеберай» площадкалэн координаторезСо сяна, Анастасия Пушкиналэн верамезъя, «ИнстаЧеберай» площадка удмурт кибашлы нылъёслы асьсэ сярысь, ужъёссы сярысь, быгатонлыкъёссы сярысь шара вераны инты луыны кулэ. Пичильтык со реклама мед луоз нылашъёслы, кудъёсыз выро киужъёсын. Малы ке шуоно тросэз кышкало шараяны Анастасия Пушкина, «Инстачеберай» площадкалэн координаторезМарафонэ пыриськисьёслэсь ужъёссэс нимаз жюри дунъялоз. Со сяна, нылашъёс асьсэос но ог-огзы понна куаразэс сётыны быгатозы. Ужрадлы огъя йылпумъянъёс лэсьтыса, куинь тужгес устооссэ нылашъёсты быръёзы на. Соос куспын ини валтӥсь кузьымъёсты люкылозы. Вожвылъяськон сяна, марафон улсын мерлыко вотэсъёсын меӵак эфиръёс радъялозы. Тодмо, быгатонлыко, азинлыко удмурт нылкышноос астэ утялтон, ужбергатон, билингвизм, кунгож сьӧрын улон, дуннеын ас интыдэ шедьтон сярысь вералозы Тодэ вайытом, «ИнстаЧеберай» марафон Азьмуртлэн грантъёсын фондыстыз юрттэт басьтэм нылкышно творчествоя «Чеберай» марафон улсын ортче но солы кутскон сётэ. «Чеберай» марафон элькунамы 17 толэзь ӵоже улонэ пыӵалоз. Солэн вань ужрадъёсаз  удмурт кылэз тодӥсь 16 аресысен нылъёс но нылкышноос пыриськыны быгатозы. «Чеберай» улсын ик куарусёнысен южтолэзёзь элькунысьтымы вань ёросъёсын гуртъёсысь нылкышноослы ужбергатон удысын азинсконлы сӥзем дышетон-семинаръёс, тренингъёс ортчозы. Кибашлыосты асьсэзыз мерлыко вотэсъёс пыр азинтыны дышетозы. Со сяна, соку ик валтӥсь «Чеберай» элькун вожвылъяськонэ котькуд ёросысь куинь нылашъёсты быръёзы. Нош вуоно арын шуркынмонэ Удмуртилэн кунлыкезлы 100 ар тырмон улсын лулчеберетъя «Аксион» дворецын чеберлыкъя но устолыкъя «Чеберай» вожвылъяськонлэн финалэз ортчоз. Отчы 10 тужгес усто нылашъёс пыриськозы.  Тегъёс: Ижкар мерлыковотэс егитъёс Удмуртия вожвылъяськон удмуртъёс удмуртлык  